Avertizare RO-Alert: Urs în libertate, pe străzile din Miercurea Ciuc
- Bianca Ion
- 17 martie 2024, 21:16
Duminică, un urs a fost observat pe o stradă din municipiul Miercurea Ciuc. Autoritățile au emis o alertă RO-Alert pentru a avertiza populația din zonă.
Urs în libertate, pe străzile din Miercurea Ciuc
"S-a semnalat prezenţa unui urs, în municipiul Miercurea Ciuc, strada Braşovului", anunţă ISU Harghita. Potrivit sursei citate, autorităţile au transmis mesaj de avertizare RO-Alert.
Un altul a fost surprins și pe străzile din Ploiești
În noaptea de vineri spre sâmbătă, autoritățile din județul Prahova au emis un mesaj RO-Alert către locuitorii municipiului Ploiești, situat la șes și la 60 de kilometri distanță de București.
Conform mesajului, în zona Gării de Nord din oraș, aproape de rafinăria Vega, s-a semnalat prezența unui urs. Locuitorii au fost sfătuiți să evite această zonă și să rămână în locuințe pentru siguranța lor.
"A fost semnalată prezenţa unui urs în municipiul Ploieşti, zona Gării de Nord. A fost transmis mesaj RO-ALERT. La faţa locului s-a deplasat un echipaj SMURD din cadrul Detaşamentului 1 Ploieşti", a informat Inspectoratul pentru Situaţii de Urgenţă Prahova.
Această zonă găzduiește un cartier locuit din Ploiești, unde în ultima vreme s-au construit ansambluri rezidențiale. Este aceeași zonă în care acum un an s-a raportat din nou prezența urșilor.
Urs căutat timp de două săptămâni
În vara anului trecut, după săptămâni de căutări și monitorizări, inclusiv pe timp de noapte cu ajutorul dronelor, autoritățile din Ploiești au reușit să găsească un alt urs care provoca probleme.
Animalul a fost tranchilizat în cartierul Mihai Bravu, după ce a pătruns în perimetrul altei rafinării, operată de compania Lukoil și situată la câțiva kilometri distanță de Gara de Nord.
În acea perioadă, primarul orașului Ploiești, Andrei Volosevici, a subliniat că problema urșilor nu a fost complet rezolvată. El a menționat atunci că este posibil să apară și alte animale sălbatice în oraș.
Această declarație a venit în urma afirmațiilor specialiștilor care susțineau că în pădurile din împrejurimi mai trăiesc și alte exemplare de urs, potrivit News.ro.